[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 7.11.2008

COM(2008) 709 окончателен

Предложение за

РЕГЛАМЕНТ НА СЪВЕТА

за установяване на възможностите за риболов на определени рибни запаси и групи от рибни запаси за 2009 г. и свързаните с тях условия, приложими във водите на Общността и за корабите на Общността във води, които подлежат на ограничения на улова

(представена от Комисията)

ОБЯСНИТЕЛЕН МЕМОРАНДУМ

.

1. Контекст на предложението |

Основания и цели на предложението Регламентът за годишните възможности за риболов е основният инструмент за опазване на запасите в рамките на общата политика в областта на рибарството (ОПР). Той съдържа както ограничения на улова и на риболовното усилие във връзка с плановете за възстановяване и дългосрочните планове, така и временни мерки и дерогации от други законодателни актове (като регламента за техническите мерки, регламента за ограничаване на риболовното усилие за дълбоководните видове и др.). Съобщението на Комисията (COM(2008) 331 окончателен) установява контекста на предложението. За много рибни запаси са представени становища за прекратяване на риболова или за ограничаването му до възможно най-ниско равнище. Много от запасите са извън безопасните биологични граници. Въпреки наложените в рамките на ОПР мерки за опазване на запасите, броят на видовете в тези уязвими категории не намалява. Този анализ потвърждава абсолютната необходимост от засилени мерки за опазване на експлоатираните рибни запаси. За 2009 г. становищата на ICES и НТИКР още веднъж подчертават лошото състояние на много рибни ресурси във водите на Общността. Повечето запаси са експлоатирани на равнища, надвишаващи тези, които съответстват на максималния потенциален добив. Много от тях се експлоатират над предпазните равнища, а известен брой ключови запаси, включително повечето запаси от атлантическа треска, са експлоатирани на равнища, които носят много висока опасност от невъзможност за естествено възстановяване на запасите. В Регламент (ЕО) № 2371/2002 на Съвета от Комисията се изисква да предлага ежегодно ограничения на улова и на риболовното усилие за гарантиране, че риболовните дейности на Общността са устойчиви от биологична, икономическа и социална гледна точка. |

Общ контекст В много случаи рибните ресурси са прекалено експлоатирани. Всяка година Съветът установява ограничения на улова, но действителното равнище на улова продължава да бъде в много случаи над това, което гарантира устойчив добив. Причината е, че ограниченията на улова понякога биват определяни на твърде високи равнища, за да осигурят устойчивост в състоянието на запасите, и че в определен брой случаи тези ограничения на улова не биват прилагани достатъчно добре. В последните години в някои риболовни дейности бяха въведени както ограничения на усилието с цел да се допринесе за прилагането на ограниченията на улова, така и многогодишни планове за възстановяване на определени запаси с оглед на установяване на годишни ограничения на улова за достигане на устойчиви равнища на запасите чрез постепенно намаляване на смъртността от риболов. Неуспехът да се контролират ефективно уловът и риболовното усилие ще доведе до по-нататъшно намаляване на рибните ресурси. Такова намаляване е несъвместимо с целта на ОПР за постигане на устойчиви риболовни дейности в Общността. |

Съществуващи разпоредби в областта на предложението Съществуващите разпоредби в областта на предложението са в сила до 31 декември 2008 г. |

Съвместимост с други политики и цели на Съюза Предложените мерки са разработени в съответствие с целите на общата политика в областта на рибарството и са съвместими с политиката на Общността за устойчиво развитие. |

2. Консултация със заинтересованите страни и оценка на въздействието |

Консултация със заинтересованите страни |

Методи на консултиране, основни целеви сектори и общ профил на респондентите Предложението взема предвид консултациите, осъществени с Регионалните консултативни съвети, Консултативния комитет по рибарство и аквакултури (ККРА се състои от представители на професионалните организации на предприятията за производство, преработка и търговия с рибни продукти и продукти от аквакултури, и от непрофесионалните организации, представляващи интересите на потребителите, на екологията и на развитието) и с Комитета по рибарство и аквакултури. Тези консултации се проведоха въз основа на Съобщението на Комисията до Съвета и до Европейския парламент „Подобряване на консултациите при управление на политиката по рибарство на Общността“ (COM(2006)246 окончателен), което излага принципите на така наречения „подход на предварителните действия“, и на Съобщението на Комисията до Съвета във връзка с възможностите за риболов за 2009 г. (COM(2008) 331 окончателен), изразяващо гледните точки и намеренията на Комисията относно предложенията за равнищата на ОДУ и квотите преди представянето на научните становища за състоянието на запасите за 2009 г. |

Обобщение на отговорите и подход при вземането им под внимание Регионалните консултативни съвети настояват за необходимостта да се гарантира, че всяка една промяна в годишните равнища на ОДУ и на квотите е постепенна, за да се ограничат във възможно най-голяма степен нарушенията в краткосрочен план на стопанските дейности. Както е видно от подробното по-долу описание на предложението, подходът на постепенно коригиране и ограничаване на годишните промени на възможностите за риболов е включен в предложението, когато това е било възможно, без да води до влошаване на състоянието на уязвимите ресурси. |

Събиране и използване на експертни становища |

Засегнати научни/експертни области Биология на рибните видове и икономика на риболовните дейности. |

Използвана методика Консултиране на независима международна научна организация, ICES и организиране на пленарно заседание на НТИКР. |

Основни консултирани организации/експерти - Международен съвет за изследване на морето (ICES). - Научно-технически и икономически комитет по рибарство (НТИКР). |

Обобщение на получените и използвани становища Бе споменато съществуването на потенциално сериозни опасности с необратими последици. Налице е единодушие за наличието на такива опасности. |

НТИКР потвърди, а в няколко случаи и доразви, представените от ICES становища. |

Използвани методи за запознаване на обществеността с експертните становища След официално одобрение на Комисията всички доклади на НТИКР са достъпни на интернет страницата на ГД „Морско дело и рибарство“. |

Оценка на въздействието Мерките за ограничаване на улова и усилието трябва да бъдат приети от публичните органи в съответствие с член 20 от Регламент (ЕО) № 2371/2002 на Съвета. При прилагане на предложените мерки те ще доведат до общо намаляване на възможностите за риболов за корабите на Общността. Предложението не се ограничава само до краткосрочни решения, а се вписва и в по-дългосрочен подход, при който равнището на риболова се намалява постепенно до достигане на дългосрочни устойчиви нива. Възприетият в предложението подход ще доведе в краткосрочен план до намаляване на равнищата на ОДУ, но възстановяването на прекалено експлоатираните запаси ще доведе до увеличаване на възможностите за риболов. Очаква се в средносрочен и дългосрочен план подходът да доведе до ограничаване на въздействието върху околната среда в резултат на намаляване на риболовното усилие и на улова като брой кораби и/или средна стойност на риболовното усилие на кораб, както и до запазване или увеличаване на разтоварванията на суша. |

3. Правни елементи на предложението |

Обобщение на предложеното действие Предложението установява ограниченията на улова и усилието, приложими към риболовните дейности на Общността и международния риболов с участието на кораби на Общността, с оглед достигане на целта на ОПР за осигуряване на устойчивостта на риболовните дейности от биологична, икономическа и социална гледна точка. |

Правно основание Член 20 от Регламент (ЕО) № 2371/2002. |

Принцип на субсидиарност Предложението попада под изключителната компетентност на Общността. Следователно принципът на субсидиарност не се прилага. |

Принцип на пропорционалност Предложението отговаря на принципа на пропорционалност поради следната причина. |

Тъй като политиката в областта на рибарството е обща, тя е от изключителната компетентност на Общността и поради тази причина следва да бъде прилагана чрез регламенти на Съвета. Със съответен регламент на Съвета се предоставят възможности за риболов на държавите-членки, които притежават пълни права да ги разпределят между региони или оператори по своя преценка и по този начин държавите-членки имат по-голям простор за действие във връзка с решенията относно социално-икономическия модел, който ще изберат, за да усвоят предоставените им възможности за риболов. |

Предложението не поражда нови финансови последици за държавите-членки. Тъй като регламент с такъв обхват и предмет се приема всяка година, държавните и частните механизми за неговото прилагане са вече създадени. |

Избор на инструменти |

Предложени инструменти: регламент. |

Други средства не биха били подходящи поради следната причина: Това е предложение за управление на рибарството, което в съответствие с Регламент (ЕО) № 2371/2002 на Съвета следва да се прилага чрез годишен регламент на Съвета, приет с квалифицирано мнозинство. |

4. Отражение върху бюджета |

Предложението няма отражение върху бюджета на Общността. |

5. Допълнителна информация |

Опростяване |

Предложението предвижда опростяване на административните процедури за публичните органи (на ЕС или национални) и по-специално по отношение на изискванията за предаване на данни в рамките на прилагането на системата за управление на усилието. |

Клауза за преразглеждане/преработка/краен срок на валидност |

Тъй като предложението се отнася за годишен регламент за 2009 г., то не включва клауза за преработка. |

Подробно обяснение на предложението По отношение на ограниченията на улова и на управлението на усилието предложението е в съответствие с принципите на така наречения „подход на предварителните действия“, който е изложен в Съобщението на Комисията до Съвета и до Европейския парламент „Подобряване на консултациите при управление на политиката по рибарство на Общността“ (COM(2006)246 окончателен), и в Съобщението на Комисията до Съвета във връзка с възможностите за риболов за 2009 г. (COM(2008) 331 окончателен), изразяващо гледните точки и намеренията на Комисията относно предложенията за равнищата на ОДУ и квотите преди представянето на научните становища за състоянието на запасите за 2009 г. В съответствие с горепосоченото съобщение, за увеличаващ се брой рибни запаси като например атлантическа треска, мерлуза, морски език, писия и омар, риболовните възможности бяха установени въз основа на правилата, определени в съответните многогодишни планове. В съответствие с подхода на предварителните действия през годината се проведоха консултации със заинтересованите страни и с държавите-членки. Освен това предложението е в съответствие със Съобщението на Комисията до Съвета и до Европейския парламент „Прилагане на принципа за устойчиво развитие в рибарството на ЕС чрез максимален устойчив добив (МУД)“ (COM(2006)360 окончателен), тъй като не води до увеличаване на смъртността от риболов, което би било в противоречие с ангажимента на Комисията и държавите-членки, поет на световната среща на върха в Йоханесбург по въпросите на устойчивото развитие, по отношение на запазване или възстановяване на запасите до равнища, които могат да доведат до максимален устойчив добив, с цел за най-бързо постигане на тези цели за намалелите запаси и при възможност — не по-късно от 2015 г. По отношение на управлението на усилието възможна алтернативна система, основана на тавани от киловат дни, бе дискутирана по-подробно с държавите-членки от 2007 г. досега. Предишният регламент за възможностите за риболов (за 2008 г.) запази управлението на дните в морето по вид кораб, имащ записи на риболовна дейност, но в същото време предвиди възможността за алтернативно управление на усилието въз основа на киловат дни на равнище на държавите-членки с цел да се направи по-ефикасно използването на възможностите за риболов и да се стимулират практиките за опазване в съгласие с рибарския сектор. В същото време бе постигнато споразумение да се работи за общо прилагане на управлението на усилието въз основа на максимум киловат дни по категории съоръжения от 2009 г. натам, като това споразумение бе свързано с обсъждането на ефективността на плана за възстановяване на атлантическата треска. През 2008 г. Обединеното кралство използва възможността за въвеждане на алтернативното управление на усилието въз основа на киловат дни за траулери в Северно море и на запад от Шотландия. Предложението сега предвижда преминаване към управление на базата на киловат дни за всички държави-членки, засегнати от плана за възстановяване на атлантическата треска, като за режимите за регулиране на усилието за морския език в Западен Ламанш и за риболова на южна мерлуза (приложения IIБ и IIВ) ще се запази възможността за въвеждане на такава система през 2009 г. Въвеждането на тавани от киловат дни в приложение IIA води до по-прозрачни и по-ефективни ограничения на усилието, както и до намаляване на административната тежест, като се има предвид, че броят на различните случаи, за които се прилагат таваните от киловат дни, ще намалее значително. Предложението включва ограничения на улова, които са договорени в контекста на някои регионални организации в областта на рибарството. Ограниченията на улова и други препоръки от Организацията за риболова в Югоизточния Атлантически океан (SEAFO), Регионалната организация за управление на рибарството в южната част на Тихия океан (SPFO), Комисията за опазване на южния червен тон (CCSBT), Междуамериканската комисия за тропическа риба тон (IATTC), Комисията за опазване на живите морски ресурси на Антарктика (CCAMLR), Комисията за риболова в североизточната част на Атлантическия океан (NEAFC) и Международната комисия за опазване на рибата тон в Атлантическия океан (ICCAT) ще станат известни след годишните заседания на тези организации през ноември и декември 2008 г. Равнищата на ОДУ за запасите във водите на Гренландия, както и за тези, които подлежат на съвместно използване с Норвегия, все още не са достъпни, тъй като се изчаква приключване на консултациите през ноември и декември 2008 г. Тези равнища на ОДУ са представени pro memoria (pm). Трябва също така да се отбележи, че в приложение ІІ, което се отнася за ограниченията на риболовното усилие за кораби в рамките на възстановяването на определени запаси, включително атлантическа треска, максимално допустимото усилие, измерено в дни в морето на кораб или в киловат дни за група за риболовно усилие понастоящем е посочен като pm, тъй като Комисията все още анализира информацията от Научно-техническия и икономически комитет по рибарство (НТИКР) по отношение на тенденциите на усилието и улова до 2007 г. включително. НТИКР ще проведе пленарно заседание през ноември 2008 г., след което окончателният доклад ще бъде публикуван на неговата интернет страница. Методиката за определяне на окончателното риболовно усилие за риболовните дейности, насочени към вида пясъчна змиорка в зони ІІІа и ІV и във водите на ЕО от ІІа също e все още предмет на анализ. По отношение на управлението на усилието за дълбоководните запаси Съветът прие през декември 2006 г. намаление от 10 % на риболовното усилие във връзка с дълбоководните видове спрямо равнищата от 2005 г. Това намаление обаче е по-малко от исканите от Комисията за риболова в североизточната част на Атлантическия океан (NEAFC) 35 %. Последващо намаление с 10 % спрямо същото референтно равнище е необходимо, както с оглед на международните задължения на Общността, така и за опазване на запасите, които, както ICES подчертава от няколко години, са крайно уязвими и се нуждаят от спешна защита поради своя изключително нисък потенциал за естествено възстановяване. Схемите за годишно управление се запазват за видове с кратък жизнен цикъл, като например хамсия в Бискайския залив и пясъчна змиорка, норвежки паут и трицона в Северно море. В тези случаи предложените за началото на 2009 г. възможности за риболов могат да бъдат преразгледани през годината в съответствие с актуализираните научни становища чрез регламенти на Комисията, които ще дадат възможност за бързо прилагане на предвижданите мерки по управлението. |

Предложение за

РЕГЛАМЕНТ НА СЪВЕТА

за установяване на възможностите за риболов на определени рибни запаси и групи от рибни запаси за 2009 г. и свързаните с тях условия, приложими във водите на Общността и за корабите на Общността във води, които подлежат на ограничения на улова

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност,

като взе предвид Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството[1], и по-специално член 20 от него,

като взе предвид Регламент (ЕО) № 847/96 на Съвета от 6 май 1996 г. относно определяне на допълнителните условия за годишното управление на допустимите количества улов и на квотите[2], и по-специално член 2 от него,

[като взе предвид Регламент (ЕО) № 423/2004 на Съвета от 26 февруари 2004 г. относно определяне на мерки за възстановяване на запасите от атлантическа треска[3], и по-специално членове 6 и 8 от него],

като взе предвид Регламент (ЕО) № 811/2004 на Съвета от 21 април 2004 г. относно въвеждането на мерки за възстановяване на популацията на северна мерлуза[4], и по-специално член 5 от него,

като взе предвид Регламент (ЕО) № 2166/2005 на Съвета от 20 декември 2005 г. за установяване на мерки за възстановяването на запасите от южен хек и норвежки омар в Кантабрийско море и Западния Иберийски полуостров[5], и по-специално членове 4 и 8 от него,

като взе предвид Регламент (ЕО) № 388/2006 на Съвета от 23 февруари 2006 г. относно съставяне на многогодишен план за устойчива експлоатация на запаса от морски език в Бискайския залив[6], и по-специално член 4 от него,

като взе предвид Регламент (ЕО) № 509/2007 на Съвета от 7 май 2007 г. за съставяне на многогодишен план за устойчива експлоатация на запаса от морски език в Западния Ламанш[7], и по-специално членове 3 и 5 от него,

като взе предвид Регламент (ЕО) № 676/2007 на Съвета от 11 юни 2007 г. за съставяне на многогодишен план за риболовни дейности, експлоатиращи запасите от писия и морски език в Северно море[8], и по-специално членове 6 и 9 от него,

като взе предвид предложението на Комисията,

като има предвид, че:

(1) Член 4 от Регламент (ЕО) № 2371/2002 изисква Съветът да приеме мерките, необходими за да се осигурят достъпът до водите и ресурсите и устойчивото осъществяване на риболовните дейности, като вземе предвид наличните научни становища и по-специално доклада, изготвен от Научно-техническия и икономически комитет по рибарство (НТИКР).

(2) Съгласно член 20 от Регламент (ЕО) № 2371/2002 задължение на Съвета е да определи общия допустим улов (ОДУ) по вид риболовна дейност или група риболовни дейности. Възможностите за риболов следва да се разпределят между държавите-членки и трети държави съгласно критериите, определени в член 20 от горепосочения регламент.

(3) С цел да се осигури ефективно управление на ОДУ и квотите следва да бъдат установени специфичните условия, при които се извършват риболовните операции.

(4) Необходимо е принципите и някои процедури за управление на риболовната дейност да бъдат установени на равнището на Общността, така че държавите-членки да могат да осигурят управлението на корабите под флага си.

(5) Член 3 от Регламент (ЕО) № 2371/2002 установява определения във връзка с разпределението на възможностите за риболов.

(6) Възможностите за риболов следва да бъдат усвоявани в съответствие със законодателството на Общността в тази област и по-специално с Регламент (ЕИО) № 2807/83 на Комисията от 22 септември 1983 г. относно установяване на подробни правила за вписване на информация за улова на риба от държавите-членки[9], Регламент (ЕИО) № 2930/86 на Съвета от 22 септември 1986 г. определящ характеристиките на риболовните кораби[10], Регламент (ЕИО) № 1381/87 на Комисията от 20 май 1987 г. относно установяване на подробни правила по отношение на обозначаването и документацията на риболовните кораби[11], Регламент (ЕИО) № 3880/91 на Съвета от 17 декември 1991 г. относно предоставянето на статистически данни за номиналния улов на държавите-членки, които извършват риболов в североизточната част на Атлантическия океан[12], Регламент (ЕИО) № 2847/93 на Съвета от 12 октомври 1993 г. относно установяването на система за контрол, приложима към общата политика в областта на рибарството[13], Регламент (ЕО) № 1627/94 на Съвета от 27 юни 1994 г. относно постановяване на общите разпоредби за специалните разрешителни за риболов[14], Регламент (ЕО) № 850/98 на Съвета от 30 март 1998 г. относно опазването на рибните ресурси посредством технически мерки за защита на младите екземпляри морски организми[15], Регламент (ЕО) № 1434/98 на Съвета от 29 юни 1998 г. за определяне на условия, съгласно които херингата може да бъде разтоварена на сушата за промишлени цели, различни от директната консумация от човека[16], Регламент (ЕО) № 2347/2002 на Съвета от 16 декември 2002 г. за определяне на специалните условия за достъп до риболовните полета на дълбоководни запаси и за определяне на съответните изисквания[17], Регламент (ЕО) № 1954/2003 на Съвета от 4 ноември 2003 г. за управление на риболовното усилие по отношение на определени общностни риболовни зони и рибни ресурси[18], Регламент (ЕО) № 2244/2003 на Комисията от 18 декември 2003 г. за определяне на подробни разпоредби относно системите за наблюдение със сателит на риболовните кораби[19], Регламент (ЕО) № 423/2004, Регламент (ЕО) № 601/2004 на Съвета от 22 март 2004 г. за определяне на някои контролни мерки за риболовната дейност в зоната, обхваната от Конвенцията за опазване на живите морски ресурси на Антарктика[20], Регламент (ЕО) № 811/2004, Регламент (ЕО) № 2115/2005 на Съвета от 20 декември 2005 г. за установяване на план за възстановяването на черната писия в рамките на Организацията за риболов в северозападната част на Атлантическия океан[21], Регламент (ЕО) № 2166/2005, Регламент (ЕО) № 388/2006, Регламент (ЕО) № 1967/2006 на Съвета от 21 декември 2006 г. относно мерките за управление на устойчивата експлоатация на рибните ресурси в Средиземно море[22], Регламент (ЕО) № 509/2007, Регламент (ЕО) № 520/2007 на Съвета от 7 май 2007 г. за определяне на технически мерки за опазването на определени популации от далекомигриращи видове риба[23], Регламент (ЕО) № 676/2007, Регламент (ЕО) № 1386/2007 на Съвета от 22 октомври 2007 г. за определяне на мерки за опазване и изпълнение, приложими в регулаторната зона на Организацията за риболов в северозападната част на Атлантическия океан[24], Регламент (ЕО) № [….]/2008 на Съвета относно разрешения за риболовни дейности за риболовните кораби на Общността извън водите на Общността и достъпа на кораби на трети държави до водите на Общността[25] и Регламент (ЕО) № […]/2008 на Съвета за определяне на риболовните възможности за 2009 г. и 2010 г. за риболовните кораби на Общността за някои дълбоководни рибни запаси[26].

(7) Следва да се уточни, че разпоредбите на настоящия регламент следва да се прилагат, ако морските организми, уловени в рамките на риболовните дейности, осъществени единствено за целите на научни изследвания, са продавани, съхранявани, излагани или предлагани за продажба с каквато и да е цел.

(8) Съгласно становището на Международния съвет за изследване на морето (ICES) е необходимо да се запази прилагането на система за управление на ограниченията на улова на хамсия в зона VIII на ICES. Комисията определя ограниченията на улова на запасите от хамсия в зона VIII на ICES от гледна точка на събраната през първата половина на 2008 г. научна информация и на изводите от обсъждането, проведено в контекста на многогодишен план за вида хамсия.

(9) Съгласно становището на ICES е необходимо да се запази и преразгледа системата за управление на риболовното усилие за вида пясъчна змиорка в зони IIIa и IV на ICES и във водите на ЕО от зона IIa.

(10) Като преходна мярка и в светлината на най-новото научно становище на ICES риболовното усилие за някои дълбоководни видове следва да се намали в още по-голяма степен.

(11) Съгласно член 20 от Регламент (ЕО) № 2371/2002 задължение на Съвета е да вземе решение за условията, свързани с ограниченията на улова и/или ограниченията на риболовното усилие. Научното становище показва, че значителен улов над определените равнища на ОДУ оказва отрицателно въздействие върху устойчивостта на риболовните дейности. Следователно е целесъобразно в тази връзка да се въведат условия, които да дадат възможност да се постигне по-добро изпълнение на съгласуваните възможности за риболов.

(12) На своето годишно заседание през 2008 г. Организацията за риболов в северозападната част на Атлантическия океан (NAFO) прие известен брой технически и контролни мерки. Необходимо е тези мерки да се приложат.

(13) [На своето XXVІ годишно заседание през 2007 г. Комисията за опазване на живите морски ресурси на Антарктика (CCAMLR) прие съответни ограничения за улова на запасите, които подлежат на одобрен риболов от страна на всеки член на CCAMLR. CCAMLR одобри също така участието на корабите на Общността в проучвателен риболов на Dissostichus spp. в подзони 88.1 и 88.2 на ФАО, а също и в участъци 58.4.1, 58.4.2, 58.4.3a) и 58.4.3b), като съответните риболовни дейности подлежат както на ограничения на улова и прилова, така и на някои специфични технически мерки. Тези ограничения и технически мерки също трябва да бъдат приложени.]

(14) [С цел спазване на международните задължения, поети от Общността като договаряща страна по CCAMLR, включително задължението да прилага приетите от Комисията на CCAMLR мерки, следва да се приложат равнищата на ОДУ, приети от тази комисия за риболовната 2008—2009 година, и съответните крайни дати за тази риболовна година.]

(15) Съгласно член 2 от Регламент (ЕО) № 847/96 от 6 май 1996 г. относно определяне на допълнителните условия за годишното управление на допустимите количества улов и на квотите[27], запасите, които са предмет на различните установени в него мерки, трябва да бъдат посочени.

(16) В съответствие с процедурата, предвидена в споразуменията или протоколите за отношенията в областта на рибарството, Общността проведе консултации във връзка с риболовните права с Норвегия[28], Фарьорските острови[29] и Гренландия[30].

(17) Общността е договаряща страна по няколко регионални риболовни организации. Тези риболовни организации препоръчаха определяне на ограничения на улова и/или ограничения на усилието, както и други правила за опазване на някои видове. Поради тази причина Общността следва да изпълни тези препоръки.

(18) С цел да се спазят препоръките на Комисията за риболов в североизточната част на Атлантическия океан (NEAFC), одобрени през ноември 2008 г., е необходимо да се приемат мерки за управление и опазване на дълбоководните видове в зоната, регулирана от NEAFC, особено по отношение на равнищата на усилието.

(19) През 2008 г. при определени условия бяха позволени алтернативни системи за управление на усилието, основани на тавани от киловат дни, с оглед на успешното въвеждане на такава система като общо правило. През 2009 г. ще бъде осъществено общо преминаване към управление с тавани от киловат дни за ограниченията на усилието, свързани с плана за възстановяване на атлантическата треска, докато за други режими за регулиране на усилието през 2009 г. ще се запази сегашната система, включително възможността за въвеждане на схеми с киловат дни по усмотрение на държавата-членка.

(20) Следва да се запазят някои временни разпоредби за използването на данни от системата за наблюдение на корабите (VMS) с цел да се осигури по-голяма ефикасност и ефективност при наблюдението, контрола и надзора на управлението на усилието.

(21) За актуализиране на ограниченията на риболовното усилие за вида морски език, определени в Регламент (ЕО) № 509/2007, следва да се установят алтернативни механизми с цел риболовното усилие да се управлява, като се отчита равнището на ОДУ в съответствие с член 5, параграф 2 от посочения регламент.

(22) За актуализиране на ограниченията на риболовното усилие за видовете писия и морски език, определени в Регламент (ЕО) № 676/2007, следва да се установят алтернативни механизми с цел риболовното усилие да се управлява, като се отчита равнището на ОДУ в съответствие с член 9, параграф 2 от посочения регламент.

(23) За запасите от атлантическа треска в Северно море, Скагерак и Западния Ламанш, в Ирландско море и на запад от Шотландия, и за запасите от мерлуза и норвежки омар в зони VIIIc и IXa на ICES, е необходимо да се адаптират равнищата на допустимото усилие в рамките на схемата за управление на усилието.

(24) С цел да се допринесе за опазване на рибните запаси през 2009 г. следва да се изпълнят някои допълнителни мерки относно контрола и техническите условия за риболов.

(25) Предвид изявлението от страна на Комисията на заседанието на Съвета на министрите по рибарство през декември 2007 г. и в съответствие с по-нататъшните анализи и консултации със заинтересованите страни през 2008 г. е уместно да се вземат мерки за опазване на струпванията от размножаваща се синя молва в допълнение на ограниченията върху улова с оглед да се регулира целевия риболов и прилов с цел да се опазят струпванията от размножаваща се синя молва в зона Via на ICES.

(26) Научните изследвания показаха, че риболовните практики с хрилни мрежи и заплитащи мрежи в зони VIa, VIb, VIIb, VIIc, VIIj, VIIk, VIII, IX, X и XII на ICES представляват сериозна заплаха за дълбоководните видове. Докато се приемат по-постоянни мерки обаче, следва да се осъществят преходни мерки, за да може да се извършват тези категории риболов при определени условия.

(27) [В съответствие с Договорения протокол за заключенията между Европейската общност и Норвегия от [..] ноември 2008 г., техническите мерки за увеличаване на селективността на теглените риболовни съоръжения с цел намаляване на изхвърлянето на меджид в Северно море следва да продължат да бъдат изпитвани през първата половина на 2009 г.]

(28) С цел да се гарантира устойчива експлоатация на запасите от мерлуза и норвежки омар и да се намалят изхвърлянията, използването на най-новите разработки, свързани със селективните риболовни съоръжения, следва да се разреши в зони VIIIa, VIIIb и VIIId на ICES.

(29) Използването на съоръжения, които не улавят норвежки омар, следва да се разреши в някои райони, в които този вид е защитен и уловът му е забранен.

(30) В светлината на становището на Научно-техническия и икономически комитет по рибарство (НТИКР), не е необходимо да се затварят някои райони на размножаване на херингата за гарантиране на устойчивото експлоатиране на този вид в зона VIа на ICES.

(31) Необходимо е да се запази контролът върху разтоварванията на суша и трансбордирането на замразена след улавяне риба от риболовни кораби на трети държави, които разтоварват в пристанища на Общността, както се препоръчва от NEAFC. През 2008 г. NEAFC препоръча някои кораби да бъдат включени в списъка с кораби, за които е потвърдено, че са провеждали незаконен, недеклариран и нерегулиран риболов. Следва да се осигури включването на тези препоръки в правната система на Общността.

(32) С оглед да се допринесе за опазването на вида октопод и по-специално за защита на младите екземпляри е необходимо за 2009 г. да се запази изискването за минимален размер на октопода от морските води под суверенитета или юрисдикцията на трети държави, разположени в зоната на Комитета по риболова в централната източна част на Атлантическия океан (CECAF), до приемането на регламент за изменение на Регламент (ЕО) № 850/98.

(33) В светлината на становището на НТИКР риболов с бим тралове, използващи електрически импулсен ток, следва да се разреши през 2009 г. в зони IVc и IVb-юг на ICES само при определени условия.

(34) [Междуамериканската комисия за тропическа риба тон (IATTC) не успя да приеме ограничения на улова за жълтопер тунец, дебел (големоок) тон и листао (ивичест тунец) на годишното си заседание през 2008 г. и въпреки че Общността не е член на IATTC, е необходимо да се приемат мерки за осигуряване на устойчиво управление на ресурсите под юрисдикцията на въпросната организация.]

(35) [На своето трето годишно заседание Комисията за риболова в Западен и Централен Тихи океан (WCPFC) прие ограничения на усилието за жълтопер тунец, дебел (големоок) тон и листао (ивичест тунец), риба меч и южнотихоокеански бял тон, както и технически мерки по отношение на обработването на прилова. Общността е член на WCPFC от януари 2005 г. Необходимо е следователно тези мерки да бъдат включени в правото на Общността, за да се осигури устойчивото управление на ресурсите под юрисдикцията на тази организация.]

(36) На своите годишни заседания през 2007 и 2008 г. Генералната комисия по риболова в Средиземно море (GFCM) прие известен брой препоръки относно техническите мерки по отношение на определени категории риболов в Средиземно море, както и схема за контрол от страна на пристанищната държава, установяваща система за пристанищни инспекции с цел борба с ННН риболов в контекста на особеностите на зоната на GFCM и предотвратяване на използването на пристанища на договорни страни по GFCM от страна на кораби, свързани с ННН риболов. С цел да се допринесе за опазването на рибните запаси и за закрилата на околната среда от неблагоприятните последици от риболова е необходимо тези мерки да се изпълнят през 2009 г., докато се приеме регламент за изменение на Регламент (ЕО) № 1967/2006. Като се вземе предвид съществуващото задължение съгласно законодателството на Общността за инспекция на кораби, извършващи риболов на червен тон и с цел да се гарантира, че изискваните съгласно препоръката на GFCM инспекции ще постигнат планираните резултати, е необходимо процентът на извършваните инспекции да бъде по-висок от минималния процент, препоръчан от GFCM.

(37) На своето годишно заседание през 2008 г. Организацията за риболова в Югоизточния Атлантически океан (SEAFO) прие ограничения върху улова на два допълнителни рибни запаса в зоната на Конвенцията на SEAFO. Необходимо е тези мерки да бъдат въведени в правото на Общността.

(38) [На годишните си заседания през 2007 и 2008 г. Комисията по рибата тон в Индийския океан (IOTC) прие известен брой мерки за управление и контрол. Необходимо е тези мерки да бъдат въведени в правото на Общността. ]

(39) [На третата си международна среща за създаване на нова регионална организация за управление на риболова в южната част на Тихия океан (SPFO), която се проведе през май 2007 г., участниците приеха временни мерки с оглед регулиране както на пелагичните, така и на дънните риболовни дейности в южната част на Тихия океан. Необходимо е тези мерки да бъдат въведени в правото на Общността.]

(40) [На своето годишно заседание през 2008 г. Международната комисия за опазване на атлантическата риба тон (ICCAT) прие квоти и коригирани квоти, отразяващи недоусвояването и свръхусвояването на възможностите за риболов на договарящите се страни по ICCAT. ICCAT освен това прие техническа мярка за опазване на средиземноморската риба меч през 2009 г. С цел допринасяне за опазването на рибните запаси е необходимо да се изпълни тази мярка.]

(41) С цел да се гарантира, че уловът на северно путасу от кораби на трети държави във водите на Общността се отчита правилно, е необходимо да се запазят разпоредбите за засилен контрол върху тези кораби.

(42) От януари 2007 г. Общността сътрудничи на Комисията за опазване на южния червен тон (CCSBT) без да е член. Конвенцията за създаване на тази комисия осигурява рамката за по-близко международно сътрудничество с цел да се осигури опазването и оптималното използване на южния червен тон. В качеството си на сътрудничеща страна, без да е член, Общността се задължи да въведе мерките, приети от CCSBT. На своето годишно заседание през 2008 г. CCSBT прие ограничения на улова за рибните запаси в зоната на Конвенцията на CCSBT за кораби на Общността. Необходимо е тези мерки да бъдат въведени в правото на Общността.

(43) В съответствие с член 6, параграф 9 от Акта за присъединяване от 2003 г. Общността е отговорна за управлението на споразуменията в областта на рибарството, сключени от новите държави-членки с трети държави. Полша е член на Конвенцията за опазване и управление на запасите от сайда в централната част на Берингово море от 1994 г. На своето годишно заседание през 2008 г. Конвенцията прие мерки за управлението и опазването на запасите от сайда в централната част на Берингово море. Необходимо е тези мерки да бъдат въведени в правото на Общността.

(44) С цел да се осигури препитание на рибарите в Общността и да се избегне застрашаването на ресурсите и всякакви евентуални затруднения, дължащи се на изтичането на срока на действие на Регламент (ЕО) № 40/2008 на Съвета от 16 януари 2008 г. относно установяване на възможностите за риболов за 2008 г. и свързаните с тях условия на определени рибни запаси и групи от рибни запаси, приложими във водите на Общността и за корабите на Общността във води, които подлежат на ограничения на улова[31], е от първостепенно значение да се открият тези риболовни дейности на 1 януари 2009 г. и да се запазят в сила през януари 2009 г. някои от правилата на горепосочения регламент. Предвид спешния характер на въпроса е наложително да се направи изключение от шестседмичния срок, който е предвиден в дял I, член 3 от Протокола относно ролята на националните парламенти в Европейския съюз, приложен към Договора за Европейския съюз и към Договорите за създаване на Европейските общности,

ПРИЕ НАСТОЯЩИЯ РЕГЛАМЕНТ:

ГЛАВА I Обхват и определения

Член 1 Предмет

Настоящият регламент установява възможностите за риболов за 2009 г. за определени рибни запаси и групи от рибни запаси, и свързаните с тях условия, при които могат да бъдат използвани тези възможности за риболов.

Освен това той определя някои ограничения на усилието и свързаните с тях условия за януари 2010 г., и установява за някои антарктически ресурси възможностите за риболов и специфичните условия за периодите по приложение IД.

Член 2 Обхват

1. Освен ако не са установени различни разпоредби, настоящият регламент се прилага за:

а) риболовни кораби на Общността („кораби на Общността“); и

б) риболовните кораби, плаващи под флага на трети държави и регистрирани в тях („риболовни кораби на трети държави“) във водите на Общността („води на ЕО“).

2. Чрез дерогация от параграф 1 разпоредбите на настоящия регламент, с изключение на точка 4.2 от приложение III и бележка под линия 1 от приложение XI, не се прилагат за риболовните дейности, извършвани единствено за целите на научни изследвания и провеждани с разрешението и под ръководството на държавата-членка, под чийто флаг плава корабът, и за които Комисията и държавата-членка, в чиито води се провеждат изследванията, са били информирани предварително. Държави-членки, които осъществяват риболовни дейности за целите на научни изследвания, уведомяват Комисията, държавите-членки, в чиито води се извършват изследванията, ICES и Научно-техническия и икономически комитет по рибарство (НТИКР) за целия улов, произтичащ от такива риболовни операции.

Член 3 Определения

Следните определения се прилагат за целите на настоящия регламент, които допълват тези по член 3 от Регламент (ЕО) № 2371/2002:

а) „общ допустим улов“ (ОДУ) означава количеството, което може да се улови и разтовари на суша от всеки запас в рамките на една година;

б) „квота“ означава дял от ОДУ, отпуснат на Общността, държавите-членки или на трети държави;

в) „международни води“ означава водите извън суверенитета или юрисдикцията на която и да е държава;

Член 4 Риболовни зони

За целите на настоящия регламент се прилагат следните определения на зони:

а) „зони на ICES“ (Международният съвет за изследване на морето) — зоните, определени в Регламент (ЕИО) № 3880/91;

б) „Скагерак“ означава зоната, заключена на запад от линия, прекарана от фара Hanstholm до фара Lindesnes, и на юг от линия, прекарана от фара Skagen до фара Tistlarna, и от тази точка до най-близката точка на шведския бряг;

в) „Категат“ означава зоната, заключена на север от линия, прекарана от фара Skagen до фара Tistlarna, и от тази точка — до най-близката точка на шведския бряг, и на юг — от линия, прокарана от Hasenøre до Gnibens Spids, от Korshage до Spodsbjerg, и от Gilbjerg Hoved до Kullen;

г) „залив на Кадис“ означава района от зона IXa на ICES, разположен на изток от дължина 7°23′48″ з.д.;

д) „зона на GFCM“ (Генералната комисия по риболова в Средиземно море) — зоната, ограничена в Решение 98/416/ЕО на Съвета от 16 юни 1998 г. относно присъединяването на Европейската общност към Генералната комисия по риболова в Средиземно море[32];

е) „зони CECAF“ (Централна източна част на Атлантическия океан или главна риболовна зона 34 на ФАО) – зоните, определени в Регламент (ЕО) № 2597/95 на Съвета от 23 октомври 1995 г. относно предоставянето на статистически данни за номиналния улов и риболовната дейност на държавите-членки, които извършват риболов в зони извън северната част на Атлантическия океан[33];

ж) „зона на Конвенцията NEAFC“ означава водите, които са посочени в член 1 от Конвенцията, приложена към Решение 81/608/ЕИО на Съвета от 13 юли 1981 г. относно подписването на Конвенция за бъдещо многостранно сътрудничество в областта на риболова в североизточната част на Атлантическия океан[34];

з) „регулаторна зона на NEAFC“ означава водите от зоните на Конвенцията на NEAFC, които се намират извън водите под юрисдикцията на договарящите страни по NEAFC;

и) „зони на NAFO“ (Организацията за риболов в северозападната част на Атлантическия океан) — зоните, определени в Регламент (ЕИО) № 2018/93 на Съвета от 30 юни 1993 г. относно предаването на статистически данни за улова и риболовната дейност от държавите-членки, които извършват риболов в северозападната част на Атлантическия океан[35];

й) „регулаторна зона на NAFO“ означава частта от зоната на Организацията за риболов в северозападната част на Атлантическия океан (NAFO), която не попада под суверенитета или юрисдикцията на крайбрежните държави;

к) „зони на SEAFO“ (Организацията за риболова в Югоизточния Атлантически океан) — зоните, ограничени в Решение 2002/738/ЕО на Съвета от 22 юли 2002 г. относно сключването от Европейската общност на Конвенция за опазване и управление на рибните ресурси в Югоизточния Атлантически океан[36];

л) „зона на ICCAT“ (Международната комисия за опазване на рибата тон в Атлантическия океан) — зоната, определена в Решение 86/238/ЕИО на Съвета от 9 юни 1986 г. относно присъединяването на Общността към Международната конвенция за опазване на рибата тон в Атлантическия океан, изменена с протокола, приложен към заключителния акт от конференцията на пълномощните представители на държавите страни по Конвенцията, подписан в Париж на 10 юли 1984 година[37];

м) „зони на CCAMLR“ (Конвенцията за опазване на живите морски ресурси на Антарктика) — зоните, определени в Регламент (ЕО) № 601/2004;

н) „зона на IATTC“ (Междуамериканската конвенция за тропическа риба тон) — зоната, определена в Решение 2006/539/ЕО на Съвета от 22 май 2006 г. относно сключването, от името на Европейската общност, на Конвенцията за укрепване на Междуамериканската комисия за тропическа риба тон, създадена от Конвенцията между Съединените американски щати и Република Коста Рика от 1949 г.[38];

о) „зона на IOTC“ (Комисията по рибата тон в Индийския океан) — зоната, определена в Решение 95/399/ЕО на Съвета от 18 септември 1995 г. за присъединяването на Общността към Споразумението за създаване на Комисия по рибата тон в Индийския океан[39];

п) „зона на Регионалната организация за управление на рибарството в южната част на Тихия океан (SPFO)“ е открито море на юг от екватора, на север от зоната на Конвенцията CCAMLR, на изток от зоната на Конвенцията на SIOFA, определена в Решение 2006/496/ЕО на Съвета от 6 юли 2006 г. за подписването, от името на Европейската общност, на Споразумението за риболов в южен Индийски океан[40], и на запад от зоните под юрисдикцията на южноамериканските държави по отношение на рибарството;

р) „зона WCPFC“ (Конвенцията за риболова в Западен и Централен Тихи океан) — зоната, определена в Решение 2005/75/ЕО на Съвета от 26 април 2004 г. за присъединяване на Общността към Конвенцията за опазването и управлението на далекомигриращите рибни запаси в Западния и Централен Тихи океан[41];

с) „открити води на Берингово море“ е зоната на открити води на Берингово море на повече от 200 морски мили от изходните линии, от които се измерва ширината на териториалните води на крайбрежните държави около Берингово море.

ГЛАВА IIВъзможности за риболов и свързани с тях условия за корабите на Общността

Член 5 Ограничения на улова и разпределения

1. Ограниченията на улова за корабите на Общността във водите на Общността или в определени води извън Общността, разпределението на тези ограничения на улова между държавите-членки и допълнителните условия съгласно член 2 от Регламент (ЕО) № 847/96 са посочени в приложение I.

2. На корабите на Общността се разрешава улов в рамките на квотите по приложение I във водите под юрисдикцията — по отношение на рибарството — на Фарьорските острови, Гренландия, Исландия и Норвегия и в риболовната зона около Ян Майен при условията по членове 11, 20 и 21.

3. Комисията определя ограниченията за улов на пясъчна змиорка (риба пясъчница) в зони IIIa и IV на ICES и във водите на ЕО от зона IIa на ICES съгласно правилата, определени в точка 6 от приложение IIГ.

4. Комисията определя ограничения за улова на мойва във водите на Гренландия от зони V и XIV на ICES, които са на разположение на Общността при равнище от 7,7 % от съответния ОДУ, веднага след като той бъде установен.

5. Ограниченията върху улова на норвежки паут в зона IIIa на ICES и във водите на ЕО от зони IIa и IV на ICES, на трицона (копърка, цаца, шпрот) във водите на ЕО от зони IIa и IV на ICES могат да бъдат преразгледани от Комисията съгласно процедурата по член 30, параграф 2 от Регламент (ЕО) № 2371/2002 в светлината на научната информация, събрана през първата половина на 2009 г.

6. Комисията може да определя ограниченията върху улова за запасите от аншоа в зона VIII на ICES в съответствие с процедурата, посочена в член 30, параграф 2 от Регламент (ЕО) № 2371/2002, в светлината на научната информация, събрана през първата половина на 2009 г.

7. Като следствие от преразглеждането на запасите от норвежки паут в съответствие с параграф 5, ограниченията върху улова на запасите от путасу в зони IIIa и IV на ICES и във водите на ЕО от зона IIa на ICES, и на запасите от пикша в зона IIIa на ICES и във водите на ЕО от зони IIIб, IIIв и IIIг на ICES, и в зона IV на ICES и във водите на ЕО от зона IIa на ICES, могат да се преразгледат от страна на Комисията в съответствие с процедурата, посочена в член 30, параграф 2 от Регламент (ЕО) № 2371/2002, за да се вземе предвид промишления прилов при улова на норвежки паут.

Член 6 Забранени видове

На корабите на Общността се забранява да извършват риболов, да задържат на борда, да трансбордират и да разтоварват на суша следните видове както във всички води на Общността, така и извън тях:

- гигантска акула ( Cetorhinus maximus ),

- бяла акула ( Carcharodon carcharias )

Член 7 Специални разпоредби относно разпределенията

1. Определеното в приложение I разпределение на възможностите за риболов между държавите-членки се извършва, без да се засягат:

а) размените по член 20, параграф 5 от Регламент (ЕО) № 2371/2002;

б) преразпределенията по член 21, параграф 4, член 23, параграф 1 и член 32, параграф 2 от Регламент (ЕИО) № 2847/93, по член 23, параграф 4 от Регламент (ЕО) № 2371/2002 или по член 10, параграф 4 от Регламент (ЕО) № […]/2008

в) разтоварванията на суша на допълнителни количества риба по член 3 от Регламент (ЕО) № 847/96;

г) удържаните количества по член 4 от Регламент (ЕО) № 847/96;

д) приспаданията по член 5 от Регламент (ЕО) № 847/96;

2. За целите на запазване на квотите, които да бъдат прехвърлени към 2010 г., член 4, параграф 2 от Регламент (ЕО) № 847/96 се прилага към всички запаси, предмет на аналитичен ОДУ, чрез дерогация от същия регламент.

Член 8 Ограничения на риболовното усилие и свързани с тях условия за управлението на запасите

1. От 1 февруари 2009 г. до 31 януари 2010 г. ограниченията на риболовното усилие и свързаните с тях условия, определени в:

а) приложение IIA, се прилагат за управлението на някои запаси в Категат, Скагерак и зони IV, VIa, VIIa, VIId, VIIe—k на ICES и във водите на ЕО от зона IIa и Vb на ICES;

б) приложение IIБ, се прилагат за управлението на мерлуза и норвежки омар в зони VIIIc и IXa на ICES, с изключение на залива на Кадис;

в) приложение IIВ, се прилагат за управлението на запасите от морски език в зона VIIe на ICES;

г) приложение IIГ, се прилагат за управлението на запасите от пясъчна змиорка (риба пясъчница) в зони IIIa и IV на ICES и водите на ЕО от зона IIa на ICES.

2. За периода от 1 януари 2009 г. до 31 януари 2009 г. за запасите, посочени в параграф 1, продължават да се прилагат разпоредбите във връзка с риболовното усилие и свързаните с него условия, определени в приложения IIA, IIБ, IIВ и IIГ към Регламент (ЕО) № 40/2008.

3. Комисията определя риболовното усилие за 2009 г. за риболова на вида пясъчна змиорка (риба пясъчница) в зони IIIa и IV на ICES и във водите на ЕО от зона IIa на ICES въз основа на правилата, определени в точки 4 и 5 от приложение IIГ.

4. Държавите-членки осигуряват за 2009 г. нивата на риболовното усилие, измерени в киловат дни отсъствие от пристанището, на кораби с разрешително за дълбоководен риболов, да не надвишат 65 % от средногодишното риболовно усилие, извършено от корабите на съответната държава-членка през 2003 г. при рейсове, за които корабите са имали разрешителни за дълбоководен риболов и/или са били улавяни дълбоководните видове, посочени в приложения I и II към Регламент (ЕО) № 2347/2002. Настоящият параграф се прилага само към риболовни рейсове, при които са били уловени повече от 100 kg дълбоководни видове, различни от голяма сребърна корюшка.

Член 9 Условия за разтоварване на суша на улова и прилова

1. Риба от запасите, за които са определени ограничения на улова, се задържа на борда или се разтоварва на суша единствено ако:

а) уловът е извършен от кораби на държава-членка, която има квота и тази квота не е изчерпана; или

б) уловът представлява част от дела на Общността, който не е бил разпределен по квоти между държавите-членки, и този дял не е изчерпан.

2. Чрез дерогация от параграф 1 следните рибни запаси могат да се задържат на борда и да се разтоварват на суша, дори и ако съответна държава-членка няма квоти или квотите или дяловете са изчерпани:

а) видове, различни от херинга и скумрия, когато

i) са уловени заедно с други видове, с мрежи с размер на окото по-малък от 32 mm в съответствие с член 4 от Регламент (ЕО) № 850/98; и

ii) уловът не е сортиран нито на борда, нито при разтоварването на суша;

или

б) скумрия, когато

i) е уловена заедно със сафрид или сардина;

ii) не надвишава 10 % от общото тегло на скумрията, сафрида и сардината на борда и;

iii) уловът не е сортиран нито на борда, нито при разтоварването на суша.

3. Всички разтоварени на суша количества се приспадат от квотата или, ако делът на Общността не е разпределен между държавите-членки по квоти — от дела на Общността освен улова по разпоредбите на параграф 2.

4. Определянето на процента на прилов и неговото предназначение се извършва съгласно членове 4 и 11 от Регламент (ЕО) № 850/98.

Член 10 Разтоварвания на суша на несортиран улов от зони IIIa, IV и VIId на ICES и от водите на ЕО от зона IIa на ICES

1. Член 2, параграф 1 от Регламент (ЕО) № 1434/98 за забрана на задържането на борда на херинга при някои условия не се прилага за херинга, уловена в зони IIIa, IV и VIId на ICES и във водите на ЕО от зона IIa на ICES.

2. Когато ограниченията на улова на държава-членка за херинга в зони IIIa, IV и VIId на ICES и във водите на ЕО от зона IIa на ICES са достигнати, на корабите, плаващи под флага на тази държава-членка, регистрирани в Общността и извършващи риболов, към който се прилагат съответните ограничения на улова, се забранява да разтоварват улов, които не е сортиран и съдържа херинга.

3. Държавите-членки осигуряват наличието на подходяща програма за вземане на проби, която позволява ефикасно наблюдение на разтоварванията на суша на несортиран по видове улов от зони IIIa, IV и VIId на ICES и от водите на ЕО от зона IIa на ICES.

4. Несортиран улов от зони IIIa, IV и VIId на ICES и от водите на ЕО от зона IIa на ICES се разтоварва единствено на пристанища и места за разтоварване, където действа програма за вземане на проби по параграф 3.

Член 11 Ограничения върху достъпа

Корабите на Общността не могат да извършват никакъв риболов в Скагерак в рамките на 12 морски мили от изходните линии на Норвегия. На кораби, плаващи под флага на Дания или Швеция, се разрешава обаче да извършват риболов до четири морски мили от изходните линии на Норвегия.

Член 12 Определяне на размера на окото на мрежата и на дебелината на кордата

Размерите на окото на мрежата и дебелината на кордата, посочени в настоящия регламент, се определят в съответствие с Регламент (ЕО) № 129/2003 на Комисията от 24 януари 2003 г. за създаване на подробни правила за определяне на размера на отворите и дебелината на кордата на рибарските мрежи[42], когато риболовни кораби на Общността се инспектират от инспектори на Общността, инспектори от Комисията и от национални инспектори.

Член 13 Преходни технически и контролни мерки

Преходните технически и контролни мерки за корабите на Общността са определени в приложение III.

ГЛАВА IIIОграничения на улова и свързани с тях условия за риболовните кораби на трети държави

Член 14 Разрешение

На риболовните кораби, плаващи под флага на Венецуела и на Норвегия, и на риболовните кораби, регистрирани на Фарьорските острови, се разрешава да извършват риболов във водите на Общността в рамките на ограниченията на улова, определени в приложение I, и при спазване на предвидените условия в глава III от Регламент (ЕО) № [...]/2008 и в членове 15—18 и 22—27 от настоящия регламент.

Член 15 Забранени видове

Забранява се на риболовните кораби на трети държави да извършват риболов, да задържат на борда, да трансбордират и да разтоварват на суша следните видове във всички води на Общността:

- гигантска акула ( Cetorhinus maximus ),

- бяла акула ( Carcharodon carcharias )

Член 16 Географски ограничения

1. Риболовът от страна на риболовните кораби, плаващи под флага на Норвегия или регистрирани на Фарьорските острови, се ограничава до онези части от зоната от 200 морски мили, които се намират по посока към открито море отвъд 12 морски мили от изходните линии на държавите-членки в зона IV на ICES, в Категат и в Атлантическия океан, северно от 43°00′ с.ш., освен зоната, посочена в член 18 от Регламент (ЕО) № 2371/2002.

2. Риболовът в Скагерак от страна на риболовните кораби, плаващи под флага на Норвегия, се разрешава в посока към открито море отвъд четири морски мили от изходните линии на Дания и Швеция.

3. Риболовът от страна на риболовните кораби, плаващи под флага на Венецуела, се ограничава до онези части от зоната от 200 морски мили, които се намират в посока към открито море отвъд 12 морски мили от изходните линии на департамент Френска Гвиана.

Член 17 Транзитно преминаване през водите на Общността

Риболовните кораби на трети държави, които преминават транзитно през водите на Общността, прибират своите мрежи така, че да не могат да бъдат лесно използвани, съгласно следните условия:

а) мрежи, тежести и подобни съоръжения се разкачват от техните тралови бордове и теглещи и влачещи въжета и корди;

б) мрежи, които са на палубата или над нея, се закрепват здраво за някоя от частите на надстройката.

Член 18 Условия за разтоварване на суша на улова и прилова

Екземпляри от рибни запаси, за които има установени ограничения на улов, не се задържат на борда, нито се разтоварват на суша, освен ако уловът не е извършен от риболовни кораби на трета държава, която има квота и тази квота не е изчерпана.

Член 19 Преходни технически и контролни мерки

Преходните технически и контролни мерки за риболовните кораби на трети държави са определени в приложение III.

ГЛАВА IVРАЗРЕШЕНИЯ ЗА РИБОЛОВ ЗА КОРАБИ НА ОБЩНОСТТА

Член 20 Разрешения за риболов и свързани с тях условия

1. Следните кораби на Общността не подлежат на изискването за притежаване на разрешение за риболов, определено в член 3 от регламент (ЕО) № […]/2008, при започване на риболовни дейности в норвежки води в Северно море:

а) кораби с тонаж, равен на или по-малък от 200 GT;

б) кораби, осъществяващи риболов на различни от скумрия видове за консумация от човека; или

в) кораби, плаващи под флага на Швеция, в съответствие с установената практика.

3. Максималният брой на разрешенията за риболов и другите свързани с тях условия за кораби на Общността, извършващи риболовна дейност във води на трета държава, са определени в част І от приложение ІV.

4. Ако една държава-членка прехвърли квота на друга държава-членка (замяна на квоти) за риболовните зони, определени в част I от приложение IV, въз основа на член 20, параграф 5 от Регламент (ЕО) № 2371/2002, прехвърлянето включва съответно прехвърляне на разрешения за риболов и се свежда до знанието на Комисията. Не трябва обаче да се надвишава общият брой разрешения за риболов за всяка риболовна зона, посочен в част I от приложение IV.

5. Корабите на Общността съблюдават мерките за опазване контрол, както и всички други разпоредби, регулиращи зоната, в която извършват риболов.

Член 21 Фарьорските острови

Корабите на Общността, на които е разрешено да извършват риболов само на един вид във води на Фарьорските острови, могат да ловят и други видове, при условие че уведомят предварително компетентните органи на Фарьорските острови.

ГЛАВА VРАЗРЕШЕНИЯ ЗА РИБОЛОВ ЗА КОРАБИ НА ТРЕТИ ДЪРЖАВИ

Член 22 Задължение за притежаване на разрешение за риболов

1. Риболовните кораби с тонаж под 200 GT, плаващи под флага на Норвегия, не подлежат на изискването за притежаване на разрешение за риболов, определено в член 18 от регламент (ЕО) № […]/2008, при започване на риболовни дейности във води на Общността.

2. Разрешението за риболов, издадено на риболовен кораб на трета държава, провеждащ риболовна дейност във води на Общността, се пази на борда. Въпреки това риболовните кораби, регистрирани на Фарьорските острови или в Норвегия, се освобождават от това задължение.

Член 23 Заявление за получаване на разрешение за риболов

Без да се засяга действието на член 19, параграф 2 от Регламент (ЕО) № XX/2008, заявление до Комисията за получаване на разрешение за риболов от орган на трета държава съдържа следната информация:

а) име на кораба;

б) регистрационен номер;

в) външна идентификационна маркировка;

г) пристанище по регистрация;

д) име и адрес на собственика или наемателя;

е) брутен тонаж и обща дължина;

ж) мощност на двигателя;

з) радиопозивна и радиочестота;

и) планиран начин на риболов;

й) планирана зона на риболов;

к) видове, за чийто улов е предназначен;

л) период, за който се прилага разрешението.

Член 24 Брой на разрешенията за риболов

Максималният брой на разрешенията за риболов и другите свързани с тях условия за кораби на трети държави, извършващи риболовна дейност във води на Общността, са определени в част ІI от приложение ІV.

Член 25 Отмяна

Без да се засяга действието на глава III от Регламент (ЕО) № [….]/2008 разрешенията за риболов могат да бъдат отменяни с оглед издаването на нови разрешения за риболов. Подобни отменяния влизат в сила в деня, предшестващ датата на издаване на разрешенията за риболов от Комисията. Новите разрешения за риболов влизат в сила на датата на издаването им.

Член 26 Задължения на титуляря на разрешението за риболов

1. Освен че спазват всички изисквания за предаване на данни, определени съгласно член 23, параграф 1 от Регламент (ЕО) № […]/2008, риболовните кораби на трети държави водят корабен дневник, в който се вписва информацията, посочена в част I от приложение V.

2. При предаване на информация в съответствие с член 23 от регламент (ЕО) № […]/2008 риболовните кораби на трети държави предават информацията, определена в приложение VI до Комисията съгласно правилата, посочени в същото приложение.

3. Параграф 2 не се прилага за кораби, плаващи под флага на Норвегия и извършващи риболовна дейност в зона IIIa на ICES.

Член 27 Специфични разпоредби относно департамент Френска Гвиана

1. Освен на условията, посочени в глава III от Регламент (ЕО) № […]/2008, издаването на разрешения за риболов във водите на департамент Френска Гвиана е подчинено на поемането на задължение от страна на собственика на риболовния кораб от съответната трета държава да разреши на наблюдател да се качи на борда при искане от страна на Комисията.

2. Освен че спазват всички изисквания за предаване на данни, определени съгласно член 23 от Регламент (ЕО) № […]/2008, риболовните кораби на трети държави, извършващи риболовна дейност във водите на департамент Френска Гвиана, водят корабен дневник, съответстващ на образеца в част II от приложение V. Данните за улова се изпращат до Комисията при поискване чрез френските компетентни органи.

ГЛАВА VI Специални разпоредби за корабите на Общността, които извършват риболовна дейност в зоната на GFCM

раздел 1 мерки за опазване

Член 28 Въвеждане на сезон, забранен за риболова на корифена, извършван с помощта на устройства за събиране на риба (УСР)

1. С цел опазване на запаса от вида корифена ( Coryphaena hippurus ), по-специално младите екземпляри, риболовът с помощта на устройства за събиране на риба (УСР) се забранява от 1 януари 2009 г. до 14 август 2009 г. във всички географски подзони на зоната по Споразумението за GFCM, определена в приложение VII.

2. Чрез дерогация от параграф 1, ако държава-членка докаже, че поради лоши атмосферни условия риболовните кораби, плаващи под нейния флаг, не са могли да използват обичайния си брой дни за риболов, тази държава-членка може да прехвърли дните, неизползвани от нейните кораби за риболов с УСР, до 31 януари на следващата година. Държавите-членки, които желаят да се възползват от това прехвърляне, предоставят на Комисията преди 1 януари 2010 г. заявление за допълнителния брой дни, за които корабът ще получи разрешение да извършва риболов на корифена с помощта на УСР по време на забранения период от 1 януари 2010 г. до 31 януари 2010 г. Към заявлението се прилага следната информация:

а) доклад, съдържащ подробна информация за прекратяването на съответните риболовни дейности, включително подходящата метеорологична информация в подкрепа на това;

б) името на кораба;

в) регистрационния номер;

г) външната маркировка, както е определена в приложение I към Регламент (ЕО) № 26/2004 на Комисията от 30 декември 2003 г. относно регистъра на риболовния флот на Общността[43].

Комисията изпраща информацията, получена от държавите-членки, до изпълнителния секретариат на GFCM.

3. Преди 1 ноември 2009 г. държавите-членки изпращат до Комисията доклад за изпълнението на мерките, посочени в параграф 2 за 2008 година.

4. Държавите-членки докладват на Комисията до 15 януари 2010 г. общото количество корифена, разтоварена на сушата и трансбордирана през 2009 г. от риболовните кораби, плаващи под техния флаг във всички географски подзони на зоната по Споразумението за GFCM, определени в приложение VII.

Комисията изпраща информацията, получена от държавите-членки, до изпълнителния секретариат на GFCM.

Член 29 Създаване на зони, забранени за определени риболовни дейности с цел да се защитят уязвимите дълбоководни местообитания

1. Забранява се риболовът с теглени драги и дънни трални мрежи в зоните, ограничени от линиите, съединяващи следните координати:

а) Зона „Lophelia reef off Capo Santa Maria di Leuca“, забранена за дълбоководен риболов

- 39° 27,72' с.ш., 18° 10,74' и.д.

- 39° 27,80' с.ш., 18° 26,68' и.д.

- 39° 11,16' с.ш., 18° 32,58' и.д.

- 39° 11,16' с.ш., 18° 04,28' и.д.

б) зона „The Nile delta area cold hydrocarbon seeps“, забранена за дълбоководен риболов:

- 31° 30,00' с.ш., 33° 10,00' и.д.

- 31° 30,00' с.ш., 34° 00,00' и.д.

- 32° 00,00' с.ш., 34° 00,00' и.д.

- 32° 00,00' с.ш., 33° 10,00' и.д.

в) зона "The Eratosthenes Seamount", забранена за дълбоководен риболов:

- 33° 00,00' с.ш., 32° 00,00' и.д.

- 33° 00,00' с.ш., 33° 00,00' и.д.

- 34° 00,00' с.ш., 33° 00,00' и.д.

- 34° 00,00' с.ш., 32° 00,00' и.д.

2. Държавите-членки предприемат мерките, необходими за опазване на уязвимите дълбоководни местообитания в зоните по параграф 1, и по-специално осигуряват защитата на тези зони от въздействието на всяка дейност, различна от риболов, която застрашава съхраняването на характеристиките на тези специфични местообитания.

Член 30 Минимален размер на окото на тралните мрежи, разгърнати при определени локални и сезонни дълбоководни риболовни дейности с трал в Средиземно море

1. Чрез дерогация от член 8, параграф 1, буква з) и член 9, параграф 3, точка 2 от Регламент (ЕО) № 1967/2006 държавите-членки могат да продължат да дават разрешения на риболовните кораби, плаващи под флага им, да използват торби с размер на окото, по-малък от 40 mm, при извършване на определени локални и сезонни дълбоководни риболовни дейности с трал, насочени към експлоатиране на неподелени с трети държави рибни запаси.

2. Параграф 1 се прилага единствено по отношение на риболовните дейности, които са официално разрешени от държавите-членки в съответствие с националното им законодателство в сила към 1 януари 2007 г. и не включват каквото и да е бъдещо увеличаване на риболовното усилие спрямо 2006 г.

3. Преди 15 януари 2009 г. държавите-членки представят на Комисията чрез обичайната информационна система списъка на корабите с разрешение в съответствие с параграф 1.

4. Списъкът на корабите с разрешение включва следната информация:

а) името на кораба;

б) регистрационния номер на кораба в регистъра на флота на Общността (CFR) и външна маркировка съгласно посоченото в приложение I към Регламент (ЕО) № 26/2004 на Комисията;

в) разрешените риболовни дейности, осъществявани от всеки кораб, от гледна точка на целевия/те запас/и, риболовната зона, определена в приложение VII и техническите характеристики на размера на окото на мрежата на използваното риболовно съоръжение;

г) разрешения период за извършване на риболов.

5. Когато списъкът на корабите с разрешение, посочен в параграф 4, не съдържа промени спрямо съобщеното през 2008 г., държавите-членки информират Комисията до 15 януари 2009 г., че не са настъпили промени.

6. Комисията изпраща информацията, получена от държавите-членки, до изпълнителния секретариат на GFCM.

раздел 2 Регионална схема за мерките на пристанищните държави

Член 31 Определения

За целите на настоящия раздел се прилагат следните определения:

(1) „риболов“ означава:

i) действителното или опит за търсене, улавяне, изваждане или събиране на риба в зоната на GFCM; и

ii) започване на дейност, за която е разумно да се очаква да доведе до намиране, улавяне, изваждане или събиране на риба в зоната на GFCM;

(2) „дейност, свързана с риболов“ означава всяка операция за подпомагане, или подготвяне на риболов, включително преработката, трансбордирането или транспортирането на риба, която не е била разтоварена в пристанище, както и снабдяването с персонал, гориво, съоръжения и други провизии в морето;

(3) „кораб, обхванат от Споразумението за GFCM“ означава риболовен кораб или всеки друг кораб използван за, екипиран да бъде използван за или предназначен да бъде използван за риболов или за дейности, свързани с риболов, в зоната на GFCM.

(4) „пристанище“ означава пристанище в зоната на GFCM, включително терминали в морето и други инсталации за разтоварване, трансбордиране, зареждане с гориво или с други провизии;

(5) определението за незаконен, недеклариран и нерегулиран риболов, посочено в член 2, параграф 1 от Регламент (ЕО) № […]/2008 за създаване на система на Общността за предотвратяване, възпиране и премахване на незаконния, недеклариран и нерегулиран риболов (ННН)[44].

Член 32 Обхват

1. Настоящият раздел се прилага за кораби на трети държави, обхванати от Споразумението за GFCM, които искат достъп или се намират в пристанище на държава-членка и за кораби на Общността, обхванати от Споразумението за GFCM, които искат достъп или се намират в пристанище трета държава, страна по Споразумението за GFCM.

2. Държавите-членки могат да вземат допълнителни мерки за прилагане на по-ефективна юрисдикция и контрол спрямо риболова и дейностите, свързани с риболов, на кораби, плаващи под техния флаг, които искат достъп или се намират в техни пристанища, включително мерките, определени в настоящия раздел.

Член 33 Взаимоотношение с други разпоредби на законодателството на Общността

Освен ако не е посочено друго в настоящия раздел, настоящият раздел се прилага без да се засяга действието на Регламент (ЕИО) № 2847/93 и на Регламент (ЕО) № 1093/94 на Съвета от 6 май 1994 г. относно установяване на условията, при които риболовните кораби от трети страни могат да разтоварят директно и да търгуват със своя улов на пристанищата на Общността[45]

Член 34 Сътрудничество и обмен на информация

1. Комисията и държавите-членки сътрудничат и обменят информация с изпълнителния секретариат на GFCM, договарящите страни по GFCM и международните организации, като по-специално:

а) изискват информация от или подават информация в съответните бази данни;

б) изискват и предоставят сътрудничество за насърчаване на ефективното прилагане на настоящия раздел.

2. Държавите-членки гарантират, че техните системи за информация, свързана с националния риболов, позволява пряк електронен обмен на информация за инспекциите на пристанищните държави, посочени в настоящия раздел, между тях и секретариата на GFCM, като се вземат предвид съответните изисквания за поверителност.

3. Държавите-членки предприемат мерки за споделяне по електронен път на информация между съответните национални агенции и за координиране на дейностите на тези агенции при прилагането на мерките по настоящия раздел.

4. Държавите-членки създават списък с точки за контакт за целите на настоящия раздел, който се изпраща по електронен път най-късно до 15 февруари 2009 г. до Комисията, до изпълнителния секретариат на GFCM и до договарящите страни по GFCM.

Член 35 Определяне на пристанища

1. Чрез дерогация от член 3 от Регламент (ЕО) № 1093/94 държавите-членки определят пристанищата, до които може да се позволи достъп на кораби от трети държави, обхванати от Споразумението за GFCM, и гарантират, че всяко посочено пристанище разполага с достатъчен капацитет за провеждане на инспекции и за предприемане на други мерки на пристанищната държава-членка в съответствие с настоящия раздел.

2. Държавите-членки до 15 февруари 2009 г. съобщават на Комисията и на изпълнителния секретариат на GFCM пристанищата, определени съгласно параграф 1, и публикуват информацията на своята интернет страница.

Член 36 Предварително уведомление за влизане в пристанище и разрешение за използване на пристанище

1. Чрез дерогация от член 28д, параграф 1 от Регламент (ЕИО) № 2847/93 капитанът на кораба от трета държава, обхванат от Споразумението за GFCM, желаещ да използва определено пристанище, посочено в член 35, трябва да спази изискването на схемата на определените пристанища, изготвена от държавата-членка в съответствие с настоящия раздел, и да уведоми компетентните органи на съответната държава-членка за своите намерения най-малко 72 часа преди предвидения час на пристигане. Пристанищната държава-членка може да определи различен краен срок, като по-специално вземе предвид разстоянието между риболовните зони и своите пристанища.

2. Уведомлението по параграф 1 включва поне информацията, посочена в приложение VIII, част А.

3. Компетентните органи на държавата-членка предават на капитана на кораба на третата държава, който иска достъп до тяхното пристанище, в писмена форма, разрешението за използване на пристанището за разтоварване, трансбордиране или преработка. Капитанът представя разрешението на компетентните пристанищни органи при пристигане в пристанището и преди започване на разрешените дейности.

4. Държавите-членки вписват в електронен формат и на хартия разрешенията, издадени въз основа на настоящия член или отказа за достъп в съответствие с член 37 или член 38.

Член 37 Отказ за използване на пристанище

Държавите-членки не допускат кораб на трета държава, обхванат от Споразумението за GFCM, да използва техните определени пристанища, посочени в член 35, за разтоварване на суша, трансбордиране или преработка на рибни продукти, уловени в зоната на GFCM, и му отказват достъп до услугите на пристанището, по-специално зареждане с гориво и с провизии, ако:

а) капитанът на кораба не е спазил задълженията си, определени в член 36, параграф 1;

б) корабът не плава под флага на договаряща страна по Споразумението за GFCM; или

в) корабът е включен в списъка на корабите, провеждали или подпомагали ННН риболов, приет от регионална организация за управление на рибарството, на която Комисията е член.

г) съществуват достатъчни основания да се смята, че корабът няма валидно разрешение за провеждане на риболов или дейност, свързана с риболов, в зоната на GFCM и след като е бил уведомен за тези основания, капитанът не е предоставил доказателство за такова разрешение.

Член 38 Предполагаем ННН риболов

1. Когато пристанищна държава-членка има причини да смята, че кораб на трета държава, който иска достъп до едно от нейните пристанища, е провеждал или подпомагал ННН риболов в зоната на GFCM, тя уведомява собственика и ако е уместно оператора на риболовния кораб, като му предоставя подробно изложение на мотивите, упоменава правото да се изиска или предостави допълнителна информация и му дава възможността да бъде изслушан.

2. Когато въз основа на информацията, получена в съответствие с параграф 1, държавата-членка има достатъчни основания да смята, че корабът е провеждал или подпомагал ННН риболов, тя не позволява на кораба да използва нейните пристанища за разтоварване на суша, трансбордиране или преработка на рибни продукти, уловени в зоната на GFCM и му отказва достъп до услугите на пристанището, по-специално зареждане с гориво и с провизии.

Член 39 Съобщаване и оттегляне на отказ

1. Когато държава-членка е отказала използването на пристанищата си в съответствие с член 37 или член 38, параграф 2, тя уведомява по най-бързия начин собственика и ако е уместно оператора на риболовния кораб, държавата на флага, Комисията, изпълнителния секретариат на GFCM и другите договарящи страни по Споразумението за GFCM за това действие с подробно изложение на мотивите.

2. Когато основанията за отказ, посочени в членове 37 и 38 вече не са приложими, държавата-членка оттегля своя отказ и уведомява тези, които са били уведомени по параграф 1.

Член 40 Непреодолима сила или бедствено положение

Разпоредбите на членове 37 и 38 не засягат достъпа на кораби до пристанище в съответствие с международните закони в случай на непреодолима сила или бедствено положение и предоставянето на услуги на корабите, които са ключови за сигурността, здравето и доброто състояние на екипажа.

Член 41 Неразрешено влизане

Държавите-членки гарантират, че всеки кораб на трета държава, провеждал риболов или дейности, свързана с риболов в зоната на GFCM, и влязъл в пристанищата им без предварително разрешение, подлежи на инспекция в съответствие с настоящия раздел.

Член 42 Инспекции

1. Всяка държава-членка инспектира поне 50 % от корабите на трети държави, влезли в нейните пристанища през 2009 г., в съответствие с процедурите за инспекция, определени в приложение VIII, част Б.

2. При определяне на корабите, които да инспектират, държавите-членки отдават предпочитание на:

а) кораби, на които преди това е било отказано използването на пристанище от друга държава-членка в съответствие с настоящия раздел или от друга договаряща страна по Споразумението за GFCM съгласно разпоредбите, изготвени от GFCM, или

б) искане от други държави-членки или договарящи страни по Споразумението за GFCM или регионална организация за управление на рибарството тези кораби да бъдат инспектирани.

3. Държавите-членки определят условията за сертифициране на своите инспектори за целите на провеждане на инспекциите съгласно настоящия член. Тези условия включват принципите за обучението на инспекторите в приложение VIII, част В.

4. Инспекциите се провеждат така, че да се избегне неоправдано забавяне на корабите и да се гарантира, че те понасят минимална намеса и неудобства, както и да се избегне влошаване на качеството на рибата.

5. Резултатите от инспекцията се посочват в доклада от инспекцията, който се попълва и подписва от инспектора и включва поне информацията, посочена в приложение VIII, част Г.

6. Резултатите от инспекцията се представят на собственика и ако е уместно оператора на риболовния кораб за преглед, на който се дава възможност да добави коментари към доклада и да се свърже със съответните органи на държавата по флага, по-специално когато съществуват сериозни трудности с разбирането на съдържанието на доклада.

7. На капитана на инспектирания кораб се предоставя копие от доклада от инспекцията, което се пази на борда на кораба.

Член 43 Стандартизирана информация за пристанищните инспекции

Държавите-членки записват и работят с информацията за пристанищните инспекции в стандартизиран формат в съответствие с разпоредбите, определени в приложение VIII, част Д.

Член 44 Роля на държавата на флага

1. Държавите-членки гарантират, че корабите, плаващи под техен флаг, разтоварват на суша, трансбордират и преработват рибата и използват други пристанищни услуги, в пристанища на други държави-членки или договарящи страни по Споразумението за GFCM, които действат в съответствие с или по съвместим начин с настоящия раздел.

2. Когато държава-членка има достатъчни основания да смята, че кораб, плаващ под нейния флаг, е провеждал или подпомагал ННН риболов и иска достъп до или е в пристанище на друга държава-членка или договаряща страна по Споразумението за GFCM, тя изисква от тази държава-членка или договаряща страна по Споразумението за GFCM да инспектира кораба и да я уведоми за резултатите.

3. По време на инспекцията капитанът на кораба:

a) сътрудничи и подпомага инспекцията на кораба, провеждана съгласно процедурите в настоящия раздел, и не пречи, заплашва или се намесва в работата на инспекторите при изпълнението на техните задължения;

б) предоставя достъп до всички зони, палуби и помещения на кораба, до целия улов и всички рибни продукти на борда, до всички мрежи и други съоръжения, до цялото оборудване и до всяка информация или документ, които инспекторът счита за необходими за провеждането на инспекцията;

в) предоставя достъп до регистрационните документи, разрешенията за риболов или всяка друга документация, която е изискана от инспектора.

4. Ако капитанът на кораба откаже да допусне оторизирания инспектор да проведе инспекция в съответствие с настоящия раздел, то той трябва да представи обяснение на причината за своя отказ. Органите за пристанищни инспекции на съответната държава-членка незабавно уведомяват органите на държавата на флага, Комисията и изпълнителния секретариат на GFCM за отказа на капитана и обяснението.

5. В случай, че капитанът на кораб, плаващ под флага на държава-членка, не спази своите задължения съгласно параграф 3 и обяснението за отказа, посочено в параграф 4, не може да се счита за обосновано въз основа на непреодолима сила или бедствено положение, държавата-членка на флага предприема нужното действие по отношение на съответния кораб, по-специално като временно отнеме разрешението на кораба за риболов и нареди на кораба да остане в пристанището или като предприеме други мерки, които счита за уместни. Държавата-членка на флага незабавно уведомява органите за пристанищни инспекции, Комисията и изпълнителния секретариат на GFCM за предприетото действие при тези обстоятелства.

РАЗДЕЛ 3 докладване на статистически таблици

Член 45 Предаване на данни

1. Държавите-членки предават на изпълнителния секретариат на GFCM до 30 юни 2009 г. данните по задание 1.1 и задание 1.2 на статистическата матрица на GFCM, както е определено в приложение IX.

2. Държавите-членки предават на изпълнителния секретариат на GFCM до 30 юни 2009 г. и до колкото е възможно данните по задание 1.3, 1.4 и 1.5 на статистическата матрица на GFCM, както е определено в приложение IX.

3. За предаването на данните, посочени в параграфи 1 и 2, държавите-членки използват системата за въвеждане на данни на GFCM, достъпна на уебсайта на GFCM[46].

4. Държавите-членки информират Комисията за предадените данни въз основа на настоящия член.

ГЛАВА VIIСпециални разпоредби за корабите на Общността, извършващи риболов в регулаторната зона на NAFO

Член 46 Деклариране на улова

1. Капитанът на кораб с разрешение за риболов на гренландска камбала в съответствие с член 5 от Регламент (ЕО) № 2115/2005 изпраща по електронен път на компетентните органи на страната на флага си доклад за улова, посочващ количеството гренландска камбала, уловена от съответния кораб, като това задължение трябва да се изпълни и при липса на улов от този вид.

2. Предвиденият в параграф 1 доклад се предава за първи път най-късно до края на десетия ден след датата на влизане на кораба в регулаторната зона на NAFO или след началото на риболовния рейс. Докладът се изпраща на всеки пет дни. Когато за улова на гренландска камбала, съобщен в съответствие с параграф 1, се счита, че е изчерпал 75 % от разпределената квота на държавата-членка на флага, капитанът на кораба започва да предава докладите на всеки три дни.

3. След получаване на доклада за улова всяка държава-членка го препраща на Комисията. Комисията незабавно препраща тази информация на Секретариата на NAFO.

Член 47 Допълнителни контролни мерки

1. Кораби с разрешение за риболов на гренландска камбала в съответствие с член 5 от Регламент (ЕО) № 2115/2005 могат да влизат в регулаторната зона на NAFO, за да извършват риболов на вида гренландска камбала, ако имат по-малко от 50 тона улов на борда си или ако достъпът е разрешен в съответствие с параграфи 2, 3 и 4 от настоящия член.

2. Когато кораб с разрешение за риболов на гренландска камбала в съответствие с член 5 от Регламент (ЕО) № 2115/2005 има улов от зони извън регулаторната зона на NAFO от 50 или повече тона на борда си, той уведомява секретариата на NAFO чрез електронно съобщение или по факс най-късно 72 часа преди влизането (ENT) в регулаторната зона на NAFO за количеството, задържан на борда улов, позицията (географска ширина/дължина), където капитанът счита, че корабът ще започне риболова си и очакваното време на пристигане на тази позиция.

3. Ако след уведомяването по параграф 2 инспектиращ кораб съобщи за намерението си да извърши инспекция, той уведомява съответния риболовен кораб за координатите на мястото за среща на двата съда, където да се извърши проверката. Мястото за среща не трябва да е на повече от 60 морски мили от позицията, където капитанът на кораба счита, че корабът му ще започне да извършва риболов.

4. Ако риболовен кораб с разрешение за риболов на гренландска камбала в съответствие с член 5 от Регламент (ЕО) № 2115/2005 не е получил съобщение нито от секретариата на NAFO, нито от инспектиращия кораб към момента на влизане в регулаторната зона на NAFO, че инспектиращ кораб възнамерява да извърши проверка в съответствие с параграф 3, то риболовният кораб може да започне да извършва риболов. Риболовният кораб може също така да започне риболовни дейности без предварителна инспекция, ако инспектиращият кораб не е започнал проверката в рамките на три часа след пристигането на риболовния кораб на мястото за среща.]

ГЛАВА VIIIСпециални разпоредби за разтоварване на суша или трансбордиране на замразена след улавяне риба от риболовни кораби на трети държави в зоната на Конвенцията NEAFC

Член 48 Контрол на пристанищната държава

Без да се засягат Регламент (ЕИО) № 2847/93 и Регламент (ЕО) № 1093/94 процедурите по настоящата глава се прилагат за разтоварване на суша или трансбордиране между кораби в пристанищата на държавите-членки на замразена след улавяне риба от риболовни кораби на трети държави в зоната на Конвенцията NEAFC.

Член 49 Специално определени пристанища

Разтоварванията на суша и трансбордирането на улов са разрешени единствено в определените за целта пристанища.

Държавите-членки определят място, което да се използва за разтоварвания на суша или място, близо до брега (определени пристанища), където са разрешени операциите по разтоварване на суша или трансбордиране на улов по член 48. Държавите-членки уведомяват Комисията за всяка промяна в списъка на определените през 2007 г. пристанища най-малко петнайсет дни преди изменението да влезе в сила.

Комисията публикува списъка на определените пристанища и промените в него в серия „C“ на Официален вестник на Европейския съюз и осигурява достъп до него на своята интернет страница.

Член 50 Предварително уведомление за влизане в пристанище

1. Чрез дерогация от член 28д, параграф 1 от Регламент (ЕИО) № 2847/93 на Съвета капитаните на всички риболовни кораби или техни представители, превозващи риба по член 48 от настоящия регламент, и които възнамеряват да влязат в пристанище с цел разтоварване на суша или трансбордиране на улов, уведомяват компетентните органи на държавата-членка за пристанището, което желаят да използват, най-малко три работни дни преди очакваното време на пристигане.

2. Уведомлението по параграф 1 от настоящия член се придружава от формуляра по част I от приложение X, като част A е надлежно попълнена, както следва:

а) формуляр PSC 1 се използва, когато риболовният кораб разтоварва на суша своя собствен улов;

б) формуляр PSC 2 се използва, когато риболовният кораб извършва операции по трансбордиране. В такива случаи за всеки трансбордиращ кораб се използва отделен формуляр.

3. Капитаните на кораби или техните представители могат да анулират предварително уведомление като уведомят компетентните органи на пристанището, което желаят да ползват, поне 24 часа преди съобщеното очаквано време на пристигане в пристанището. Уведомлението се придружава от копие на оригиналното уведомление PSC1 или 2 с думата „АНУЛИРАНО“, изписана по диагонал върху част Б.

4. Компетентните органи на държавата-членка, в която е пристанището, изпращат без забавяне копие на формуляра по параграф 2 и параграф 3 до държавата на флага на риболовния кораб, до държавата(ите) на флага на корабите, източници на трансбордирането, ако корабът е извършвал операции по трансбордиране, и до секретариата на NEAFC.

Член 51 Разрешение за разтоварване на суша или за трансбордиране

1. Разтоварване на суша или трансбордиране на улов може да бъде разрешено от компетентните органи на държавата-членка, в която е пристанището, единствено ако държавата на флага на риболовния кораб, възнамеряващ да разтоварва на сушата или да трансбордира улов, или ако се отнася за кораби, извършващи операции по трансбордиране на улов извън пристанище — държавата/ите на флага на корабите, източници на трансбордирането, е/са потвърдила/и чрез връщане на копие от формуляра, изпратен в съответствие с член 50, параграф 3, с надлежно попълнена част Б, че:

а) риболовният кораб, декларирал, че е уловил рибата, има достатъчна квота за декларираните видове;

б) количествата риба на борда са надлежно докладвани и взети предвид за изчисляването на всяко приложимо ограничение на улов или усилие;

в) риболовният кораб, декларирал, че е уловил рибата, има разрешение за риболов в декларираните зони;

г) декларираното присъствие на кораба в зоната на улов е потвърдено от данните на VMS.

Операциите по разтоварване или трансбордиране на улов могат да започнат едва след като е получено разрешение от компетентните органи на държавата-членка, в която е пристанището.

2. Чрез дерогация от параграф 1 компетентните органи на държавата-членка, в която е пристанището, могат да разрешат цялото разтоварване на сушата или част от него да се извърши без наличието на потвърждението по параграф 1, но в такива случаи съответната риба трябва да се съхранява в склад под техен контрол. Рибата се освобождава за продажба, за вземане от склада или транспортиране едва след като се получи потвърждението по параграф 1. Ако потвърждението не се получи в срок от 14 дни след разтоварването, компетентните органи на държавата-членка, в която е пристанището, може да конфискува и унищожи рибата съгласно националните си правила.

3. Компетентните органи на пристанищната държава-членка уведомяват без забавяне за своето решение дали ще разрешат разтоварването на суша или трансбордирането, като изпращат копие от формуляра, предвиден в част I от приложение X с надлежно попълнена част В, на Комисията и на секретариата на NEAFC, когато разтоварваната или трансбордираната риба е уловена в зоната на Конвенцията на NEAFC.

Член 52 Инспекции

1. Компетентните органи на държавите-членки осъществяват всяка година инспекции на най-малко на 15 % от разтоварванията на суша или трансбордирането на улов от риболовните кораби на трети държави, посочени в член 48, които са извършени в техните пристанища.

2. Инспекциите обхващат контрол на цялото разтоварено на суша или трансбордирано количество и включват кръстосана проверка чрез сравнение на количествата по видове, вписани в предварителното уведомление за разтоварване на суша и количествата по видове, разтоварени на суша или трансбордирани.

3. Инспекторите правят максимално възможното, за да избегнат неоправдано забавяне на риболовния кораб и за да осигурят риболовният кораб да понася минимална намеса и неудобства, и за да се избегне влошаване на качеството на рибата.

Член 53 Доклади за инспекциите

1. Всяка инспекция се документира чрез попълване на доклад за инспекцията, съставен в съответствие с част II от приложение X.

2. Копие от всеки доклад за инспекция се изпраща без забавяне на държавата на флага на инспектирания риболовен кораб и на държавата или държавите на флага на трансбордиращите кораби, когато риболовният кораб извършва операции по трансбордиране, и на Комисията и на секретариата на NEAFC, ако разтоварената на сушата или трансбордираната риба е уловена в зоната на Конвенцията на NEAFC.

3. Оригиналът или завереното копие от всеки доклад за инспекция се изпраща при поискване до държавата на флага на инспектирания риболовен кораб.

[ГЛАВА IХ Специални разпоредби за корабите на Общността, които извършват риболовна дейност в зоната на Конвенцията CCAMLR

раздел 1 ограничения и изисквания относно информацията за корабите

Член 54 Забрани и ограничения върху улова

1. Целеви риболов на видовете по приложение XI се забранява в зоните и по време на периодите, определени в същото приложение.

2. За нов и проучвателен риболов ограниченията върху улова и прилова, определени в приложение X, се прилагат в подзоните, посочени в същото приложение.

раздел 2 Проучвателен риболов

Член 55 Правила за поведение във връзка с проучвателния риболов

Без да се засяга член 4 от Регламент (ЕО) № 601/2004, държавите-членки гарантират, че всички риболовни кораби на Общността са оборудвани с:

а) адекватна съобщителна апаратура (включително MF/HF радио и поне един радио буй (EPIRB), излъчващ на 406 MHz, както и обучени оператори на борда, и когато е възможно, апаратура за комуникация в рамките на Световната морска система за бедствие и безопасност;

б) достатъчен брой облекла за оцеляване в морска среда за всички на борда;

в) адекватни условия за справяне със спешни медицински ситуации, които биха могли да възникнат по време на пътуването;

г) резервни количества храна, питейна вода, гориво и резервни части за оборудване от критично значение, за да може да се реагира на непредвидени забавяния и затруднения;

д) одобрен авариен план в случай на замърсяване с нефт на борда на кораба, в който са посочени мерките за ограничаване на замърсяването на морската околна среда (включително от застрахователен характер), в случай на разлив на гориво или на отпадъци.

Член 56 Участие в проучвателен риболов

1. Риболовен кораб, плаващ под флага на и регистриран в Испания, за който е съобщено на CCAMLR съгласно разпоредбите на членове 7 и 7а от Регламент (ЕО) № 601/2004, може да участва в проучвателен риболов с парагади на Dissostichus spp. в подзони 88.1 и 88.2 на ФАО, както и в участъци 58.4.1, 58.4.2 и 58.4.3b, извън зоните под национална юрисдикция.

2. Във всеки един момент не повече от един риболовен кораб извършва риболов в участък 58.4.3b).

3. По отношение на подзони 88.1 и 88.2, както и участъци 58.4.1 и 58.4.2 общите ограничения на улова и прилова за подзона и участък и тяхното разпределение между малките изследователски единици (SSRU) в рамките на тези подзони и участъци, са определени в приложение XII. Риболовът във всяка SSRU се прекратява, когато отчетеният улов достигне посочените ограничения на улов и тази SSRU се затваря за риболов за останалата част от риболовната година.

4. Риболовът се извършва във възможно най-голям географски и батиметричен обхват, за да се получи информацията, необходима за определяне на риболовния потенциал и за да се избегне твърде голяма концентрация на улов и риболовно усилие. Независимо от това риболовът в участъци 58.4.1 и 58.4.2 се забранява на дълбочини, по-малки от 550 m.

Член 57 Системи за деклариране

Риболовните кораби, участващи в проучвателен риболов съгласно член 55, подлежат на следните системи за деклариране на улов и усилие:

а) системата за деклариране улов и усилие на пет дни, посочена в член 12 от Регламент (ЕО) № 601/2004, с изключение на това, че държавите-членки подават до Комисията докладите за улова и усилието не по-късно от два работни дни след края на всеки период на деклариране с цел незабавно препращане до CCAMLR. В подзони 88.1 и 88.2, както и в участъци 58.4.1 и 58.4.2 декларирането се прави от малките изследователски единици;

б) системата за месечно деклариране на улова и обхвата на риболовната дейност с точни координати, посочена в член 13 от Регламент (ЕО) № 601/2004;

в) общият брой и тегло на изхвърлените Dissostichus eleginoides и Dissostichus mawsoni , включително и тези, които отговарят на критерия за „желирано месо“, трябва да бъдат декларирани.

Член 58 Определение на замятане

1. За целите на настоящия раздел „замятане“ обхваща поставянето на една или повече парагади на едно единствено място. Точната географска позиция на дадено замятане се определя от централната точка на разгърнатата/ите парагада/и при деклариране на улова и усилието.

2. За да се счита като изследователско замятане:

а) всяко изследователско замятане трябва да бъде отделено на не по-малко от пет морски мили от друго изследователско замятане, като разстоянието се мери от средната географска точка на всяко от изследователските замятания;

б) всяко замятане се състои от най-малко 3 500 куки и не повече от 10 000 куки; то може да обхваща много отделни парагади, поставени на едно и също място;

в) всяко замятане на парагада трябва да има време на престой във водата от не по-малко от шест часа, измерени от времето на завършване на процеса на замятане до началото на процеса на изтегляне.

Член 59 Изследователски планове

Риболовните кораби, участващи в проучвателен риболов по член 55, осъществяват изследователски планове във всяка и всички SSRU, на които са разделени подзони 88.1 и 88.2, както и участъци 58.4.1 и 58.4.2 на ФАО. Изследователският план се осъществява по следния начин:

а) при първото влизане в SSRU първите 10 замятания, наречени „първа серия“, се считат за „изследователски замятания“ и трябва да отговарят на критериите по член 58, параграф 2;

б) следващите 10 замятания, или 10 тона улов, в зависимост от това кое се достигне първо, се определят като „втора серия“. Замятанията във втората серия могат по преценка на капитана да се считат като част от нормален проучвателен риболов. Все пак, при условие че те отговарят на изискванията по член 58, параграф 2, тези замятания могат също да се считат за изследователски замятания;

в) при завършване на първата и втората серия замятания, ако капитанът желае да продължи да извършва риболов в SSRU, корабът трябва да предприеме „трета серия“, която следва да доведе до общо 20 изследователски замятания, извършени в трите серии. Третата серия замятания се извършва по времето, в което корабът пребивава в SSRU за първата и втората серия;

г) след извършване на 20 изследователски замятания, корабът може да продължи да извършва риболов в SSRU;

д) в SSRU A, B, C, E и G в подзони 88.1 и 88.2, когато площта на морското дъно, подходяща за риболов, е по-малка от 15 000 km², букви б), в) и г) не се прилагат и при завършването на 10 изследователски замятания корабът може да продължи да извършва риболов в рамките на тази SSRU.

Член 60 Планове за събиране на данни

1. Риболовните кораби, участващи в проучвателен риболов по член 56, осъществяват планове за събиране на данни във всяка и всички SSRU, на които са разделени подзони 88.1 и 88.2 на ФАО, както и участъци 58.4.1 и 58.4.2. Планът за събиране на данни обхваща следните данни:

а) позицията и дълбочината на всеки край от всяка парагада при замятането;

б) времето на хвърляне, престой и изтегляне;

в) броят и видовете риба, изпуснати на повърхността;

г) броят на поставените куки;

д) видът на стръвта;

е) доколко стръвта е успешна (в %);

ж) видът на куката; и

з) морските условия, облачността и фазата на луната по време на поставянето на парагадите.

2. Всички данни съгласно параграф 1 се събират при всяко изследователско замятане; по-специално цялата риба при изследователско замятане, когато са уловени до 100 екземпляра риби, се измерва и най-малко 30 екземпляра риби се вземат като проби за биологични проучвания. Когато се уловят повече от 100 екземпляра риби, се прилага метод за вземане на проби на случаен принцип.

Член 61 Програма за маркиране

Без да се засяга член 7б от Регламент (ЕО) № 601/2004 всеки кораб с парагади маркира и след това пуска на свобода Dissostichus spp. непрекъснато по време на риболовната си дейност, в степента, посочена в мярката по опазване за този вид риболов съгласно протокола на CCAMLR за маркирането.

Член 62 Научни наблюдатели

1. Всеки риболовен кораб, участващ в проучвателен риболов по член 56, има най-малко двама научни наблюдатели на борда, единият от които е наблюдател, назначен съгласно схемата на CCAMLR за международно научно наблюдение, през цялото времетраене на всички риболовни дейности през риболовния период.

2. Всяка държава-членка, при съблюдаване на реда и условията в съответствие със своите действащи законови и нормативни разпоредби, включително и тези, регламентиращи допустимостта на доказателства в съдилищата на съответната държава, взема предвид и предприема действия според докладите от инспектори, определени от съответната договаряща страна по CCAMLR по тази схема, аналогични на тези, които би предприела според докладите от своите собствени инспектори. Засегнатата държава-членка и определящата инспекторите договаряща страна по CCAMLR си сътрудничат с цел да улеснят съдебните или други процедури в резултат на такъв доклад.

Член 63 Уведомления за намерения за участие в риболов на крил

1. Чрез дерогация от член 5а от Регламент (ЕО) № 601/2004, държавите-членки, възнамеряващи да извършват риболов на крил в зоната на Конвенцията CCAMLR, уведомяват секретариата на CCAMLR и Комисията за намерението си не по-малко от четири месеца преди годишното заседание на Комисията CCAMLR, непосредствено преди сезона, през който те възнамеряват да извършват риболов, като използват формата